C 202/28

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2020/C 202/05)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni

DOKUMENT UNIKU

“Χοιρομέρι Πιτσιλιάς” (Hiromeri Pitsilias)

Nru tal-UE: PGI-CY-02368 - 15.9.2017

DOP () IĠP (X)

1. Isem/ismijiet

“Χοιρομέρι Πιτσιλιάς” (Hiromeri Pitsilias)

2. Stat Membru jew Pajjiż Terz

Ċipru

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2. Prodotti tal-laħam (imsajra, immellħa, affumikati, eċċ.)

3.2. Deskrizzjoni tal-prodott li għalih japplika l-isem f’(1)

“Χοιρομέρι Πιτσιλιάς”/Hiromeri Pitsilias huwa prodott tal-laħam immaturat, imnixxef, immellaħ, affumikat u mmarinat fl-inbid. Jiġi prodott mingħajr iż-żieda ta’ kwalunkwe preservattiv (eż. nitrati, nitriti, polifosfati), sustanza li ttejjeb it-togħma jew xi addittivi oħrajn. Lanqas il-materja prima li tintuża għall-preparazzjoni ta’ “Χοιρομέρι Πιτσιλιάς”/Hiromeri Pitsilias ma jkun fiha addittivi jew preservattivi (eż. nitrati jew nitriti).

Il-materja prima li tintuża fil-preparazzjoni tiegħu hija:

— riġel tal-majjal frisk (biċċa waħda li jista’ jkun fiha biss l-għadam li ġej: il-koxxa, il-patella, it-tibja, il-fibula u t-tarsu) minn annimali f’saħħithom li jkunu nqatlu f’konformità mal-liġi (żvinati kompletament u mkessħin immedjatament). Dan jiġi ppreżentat mingħajr ġilda (ħlief mill-ponta sat-tarsu, fejn il-ġilda tista’ tinżamm, dment li ma tkunx qed tgħatti l-laħam). Mal-wasla, jitwettqu kontrolli fuq il-kulur (aħmar ċar karatteristiku), ir-riħa (tajba), it-temperatura interna (bejn 0 °C u 7 °C) u l-pH (bejn 5,3 u 6);

— inbid aħmar mhux ħelu minn vinji li jkun fihom dwieli tal-varjetà lokali “Mavro” u li jista’ jkun fihom ukoll dwieli tal-varjetà “Maratheftiko”. Mal-wasla tal-inbid, jitwettqu kontrolli fuq l-aroma (karatteristika tal-varjetà), il-kontenut ta’ alkoħol (bejn 12 % u 15 %) u l-kontenut ta’ zokkor (inqas minn 4 g/litru);

— melħ oħxon (tal-baħar);

— b’mod fakultattiv, kosbor imfarrak (Coriandrum sativum).

Il-karatteristiċi ta’ “Χοιρομέρι Πιτσιλιάς”/Hiromeri Pitsilias huma dawn li ġejjin:

Karatteristiċi fiżiċi

Forma: forma ta’ lanġasa (tipika tal-perżuta sħiħa użata għall-preparazzjoni tiegħu), u ppressata (iċċattjata) fuq naħa waħda

Piż: 3-5 kg

Karatterisiċi organolettiċi

Kulur: aħmar skur qawwi li jagħti fl-iswed fuq in-naħa ta’ barra u aħmar li jagħti fil-vjola fuq in-naħa ta’ ġewwa. Jistgħu jintgħarfu strixxi (fibri) pallidi fuq ġewwa.

Togħma: mielħa u affumikata, imsaħħa bit-togħma tal-inbid u tal-kosbor (meta jiżdied) li jintużaw fil-preparazzjoni tiegħu

Aroma: karatteristika tal-inbid, affumikar u kosbor (meta jintuża)

Konsistenza: kumpatta, koeżiva, mingħajr linji li jisseparaw il-fibri tal-muskoli, sod meta tomogħdu

Karatteristiċi kimiċi

Kontenut ta’ ilma: 40-55 %

Klorur tas-sodju: 5-10 %

“Χοιρομέρι Πιτσιλιάς”/Hiromeri Pitsilias jiġi ppreżentat biex ikun ikkonsmat sħiħ (bl-għadma jew mingħajrha) jew imqatta’. Barra minn hekk, “Χοιρομέρι Πιτσιλιάς”/Hiromeri Pitsilias jista’ jitqiegħed fis-suq bil-qoxra tal-wiċċ ta’ barra, li tifforma bħala riżultat tal-proċess tal-produzzjoni, jew mingħajrha. Il-prodott jista’ jinbiegħ ippakkjat jew mhux ippakkjat.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-inbid aħmar mhux ħelu li jintuża fil-preparazzjoni ta’ “Χοιρομέρι Πιτσιλιάς”/Hiromeri Pitsilias jiġi prodott fiż-żona ġeografika ddefinita minn vinji li jkun fihom dwieli tal-varjetà lokali “Mavro” li hija predominanti fir-reġjun. Dawn il-vinji jinsabu fiż-żona ta’ Pitsilia (inbejjed b’Denominazzjoni tal-Oriġini Kontrollata) u jistgħu jinkludu dwieli tal-varjetà “Maratheftiko” (Vamvakada).

Ir-reġjun ta’ Pitsilia huwa kkaratterizzat minn morfoloġija u kwalità speċjali tal-ħamrija, b’karatteristiċi li huma ta’ benefiċċju għall-kultivazzjoni tal-għeneb għall-produzzjoni tal-inbid, bħal altitudni għolja, art ħawlija u inklinata, blat vulkaniku mittiekel u n-nuqqas ta’ xita waqt li l-għeneb jimmatura. Dawn il-pekuljaritajiet klimatiċi u morfoloġiċi kollha tar-reġjun ta’ Pitsilia jagħtu lill-inbid tar-reġjun karatteristiċi organolettiċi u ta’ kwalità speċjali li jiġu ttrasferiti lil “Χοιρομέρι Πιτσιλιάς”/Hiromeri Pitsilias u jinfluwenzaw il-karattru organolettiku tiegħu, minħabba li parti importanti mill-proċess tal-produzzjoni hija l-immersjoni fl-inbid.

3.4. Passi speċifiċi fil-produzzjoni li jridu jsiru fiż-żona ġeografika ddefinita

Il-passi fil-preparazzjoni ta’ “Χοιρομέρι Πιτσιλιάς”/Hiromeri Pitsilias li jridu jseħħu fiż-żona ġeografika ddefinita huma: it-tneħħija ta’ kwalunkwe parti superfluwa (kif meħtieġ), it-tmelliħ fin-niexef għal bejn ħamest ijiem u sebat ijiem, it-tixrib fi nbid aħmar mhux ħelu għal mill-inqas ġimagħtejn, l-affumikar għal mill-inqas xahar, l-ippressar, iż-żamma għal xi żmien fil-kamra tal-maturazzjoni biex jinxef aktar u ż-żieda tal-kosbor (fejn applikabbli). Huwa possibbli li jkun hemm biss il-fażi tal-affumikar jew inkella affumikar ikkombinat maż-żamma għal xi żmien fil-kamra tal-maturazzjoni, iżda fiż-żewġ każijiet, dan il-perjodu jrid idum mill-inqas xahrejn u nofs. Barra minn hekk, it-tneħħija tal-qoxra tal-wiċċ (li tonħoloq b’riżultat tal-proċess tal-produzzjoni) jew ta’ kwalunkwe parti oħra mhux mixtieqa ta’ “Χοιρομέρι Πιτσιλιάς”/Hiromeri Pitsilias trid issir mill-produtturi nfushom fiż-żona ġeografika ddefinita, sabiex tiġi evitata kwalunkwe bidla fil-karatteristiċi fiżiċi tal-prodott.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

Tkun xi tkun il-forma li fiha jiġi ppreżentat il-prodott (ippakkjat jew mhux ippakkjat, sħiħ jew imqatta’), irid ikollu tikkettar xieraq li jiddikjara l-isem irreġistrat u d-dettalji tal-impjant fejn kien prodott u/jew imqatta’ u ppakkjat (jekk it-tqattigħ u l-ippakkjar ma jseħħux fl-impjant tal-produzzjoni).

4. Definizzjoni fil-qosor taż-żona ġeografika

Iż-żona ġeografika ddefinita, Pitsilia, hija magħrufa li hija muntanjuża. Tinkludi dawk iż-żoni li għandhom altitudni ta’ 700 metru jew aktar u li jinsabu fil-konfini amministrattivi tal-lokalitajiet li ġejjin:

Id-Distrett ta’ Nikosija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosija), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Id-Distrett ta’ Larnaka: Odou

Id-Distrett ta’ Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Rabta maż-żona ġeografika

L-applikazzjoni għar-reġistrazzjoni tal-isem “Χοιρομέρι Πιτσιλιάς”/Hiromeri Pitsilias hija bbażata fuq il-karatteristiċi fiżiċi, kimiċi u organolettiċi tal-prodott, li jiġu żviluppati u ppreservati bħala riżultat tal-proċess tal-produzzjoni li ma jeħtieġx l-użu ta’ xi addittivi jew sustanzi awżiljarji oħrajn.

Il-karatteristiċi ta’ “Χοιρομέρι Πιτσιλιάς”/Hiromeri Pitsilias huma r-riżultat tal-għarfien espert tal-produtturi tiegħu, b’mod partikolari dawn li ġejjin:

Il-bażi tal-perżut tiġi mirquma (fejn ikun meħtieġ) billi jitneħħew partijiet superfluwi biex jinkisbu assorbiment uniformi tal-melħ, kif ukoll aċidifikazzjoni u affumikar uniformi, fil-prodott kollu.

It-tul ta’ żmien li matulu l-perżut jinżamm fil-melħ u l-kwantità tal-melħ użat ivarjaw ftit skont id-daqs. Prieżet ta’ daqs akbar jitħallew għal aktar żmien u jkunu jeħtieġu ftit aktar melħ biex jinkisbu l-grad mixtieq ta’ assorbiment sal-għadma u t-togħma mixtieqa tal-prodott finali.

It-togħma u l-aroma qawwija karatteristiċi tal-inbid u l-kulur karatteristiku tal-ġewwieni ta’ “Χοιρομέρι Πιτσιλιάς”/Hiromeri Pitsilias jiġu influwenzati kemm mill-għażla tal-inbid aħmar mhux ħelu xieraq (f’termini ta’ aroma u karatteristiċi kimiċi) minn vinji li jkun fihom dwieli tal-varjetà lokali “Mavro” li hija predominanti fir-reġjun (li jikkostitwixxu madwar 80 % tal-erja totali mħawla bid-dwieli), u li jista’ jkun fihom ukoll dwieli tal-varjetà “Maratheftiko” ħamra, kif ukoll mit-tul ta’ ħin li l-flett jitħalla mxarrab u mgħaddas fl-inbid.

L-affumikar u l-ippressar huma stadji kruċjali fil-preparazzjoni ta’ “Χοιρομέρι Πιτσιλιάς”/Hiromeri Pitsilias u elementi importanti tal-għarfien espert tal-produtturi. L-affumikar se jiddetermina l-kulur ta’ barra u t-togħma u l-aroma affumikati mingħajr ma jinbidlu t-togħma u l-aroma tal-inbid u tal-kosbor (li jista’ jiżdied) miksuba fl-istadji preċedenti tal-produzzjoni. Il-proċess tal-affumikar huwa ħafif, gradwali u kiesaħ. L-intensità tan-nar, id-distanza tal-prodott min-nar u t-tul ta’ ħin tal-affumikar jiddependu wkoll mill-kundizzjonijiet klimatiċi. Matul ix-xhur tas-sajf, in-nar ikun inqas qawwi u ż-żmien meħtieġ sabiex il-prodott jilħaq il-livelli ta’ ndewwa mixtieqa jkun iqsar.

L-alternazzjoni tal-affumikar u tal-ippressar se tiddetermina l-forma tal-perżut, il-kontenut tal-ilma u l-konsistenza tiegħu, u se tipprevjeni kwalunkwe deterjorament. In-numru ta’ kompressjonijiet jiġi ddeterminat mid-daqs tal-perżut u mill-kundizzjonijiet klimatiċi. Prieżet akbar jeħtieġu aktar kompressjonijiet. Fis-sajf, minħabba t-temperaturi ogħla, ġeneralment ikunu meħtieġa inqas kompressjonijiet biex jiġi ppreparat il-prodott.

Wara l-affumikar, jekk il-kulur intern u l-konsistenza tal-prodott ma jitqisux li huma dawk mixtieqa, il-produttur ipoġġi l-perżut f’żona dellija u b’ventilazzjoni tajba sabiex jimmatura u jikseb il-karatteristiċi mixtieqa. Il-konsistenza tal-prodott finali għandha tkun tali li kull porzjon ikun koeżiv u kumpatt aktar milli maħlul.

Il-klima tar-reġjun ta’ Pitsilia, li hija kkaratterizzata minn sjuf xotti u friski u xtiewi moderati, flimkien ma’ art inklinata li hija relattivament infertili, għenu biex jiġi żviluppat il-proċess tal-produzzjoni u l-preservazzjoni tal-prodotti tal-laħam ipproċessati f’kundizzjonijiet ambjentali, li għamilha possibbli li l-laħam ikun disponibbli għall-familja matul is-sena kollha mingħajr il-ħtieġa li jinħażen fix-xaħam (bħal f’reġjuni oħrajn). L-għarfien espert fil-produzzjoni ta’ dawn il-prodotti baqa’ l-istess u ġie mgħoddi minn ġenerazzjoni għal oħra; dan l-għarfien espert għadu jintuża llum il-ġurnata mill-produtturi fir-reġjun ta’ Pitsilia fil-faċilitajiet moderni tagħhom.

Barra minn hekk, il-ħamrija u l-klima tar-reġjun ta’ Pitsilia dejjem ikkontribwew għall-produzzjoni ta’ volum inqas ta’ għeneb minn reġjuni oħrajn, b’meraq li jkollu kontenut ogħla ta’ polifenoli. Flimkien ma’ għarfien espert ieħor dwar il-produzzjoni, il-produtturi ta’ “Χοιρομέρι Πιτσιλιάς”/Hiromeri Pitsilias wirtu wkoll l-inbid iswed eċċellenti msemmi minn N. Ierides (1903: Brief History of Cyprus); dan ikompli jsaħħaħ il-konnessjoni bejn il-prodott u r-reġjun, li jagħtih l-aroma u t-togħma qawwija karatteristiċi tal-inbid lokali “Mavro”.

Huwa minħabba l-karatteristiċi ta’ “Χοιρομέρι Πιτσιλιάς”/Hiromeri Pitsilias, li huma r-riżultat tal-għarfien espert tal-produtturi u l-użu tal-inbid tar-reġjun, li l-prodott kiseb tali reputazzjoni li twasslu biex jitqies bħala fost l-aktar ikel apetituż (meze) lussuż f’Ċipru, skont P. Xioutas, 1978: Kypriaki Laografia ton Zóon (Annimali fil-Folklor Ċiprijott). Tabilħaqq, ir-referenzi storiċi minn N. Patapiou u C. Lazarou, 2013: “Hiromeri: A Specialty Ham of Cyprus — Historical Evidence, Culinary and Cultural Perspectives”, ilhom isemmu l-esportazzjonijiet ta’ “Χοιρομέρι Πιτσιλιάς”/Hiromeri Pitsilia lejn is-Sirja sa mis-seklu 18 W.K.

Il-prodotti tal-laħam ipproċessat ta’ Pitsilia, inklużi “Χοιρομέρι Πιτσιλιάς”/Hiromeri Pitsilias, huma marbuta b’mod inseparabbli ma’ dak ir-reġjun, sabiex kwalunkwe pubblikazzjoni u/jew sit web b’informazzjoni turistika jagħmlu referenza speċifika għalihom. Issir referenza partikolari għall-prodotti tal-laħam ipproċessat mir-reġjun ta’ Pitsilia, inklużi ovvjament “Χοιρομέρι Πιτσιλιάς”/Hiromeri Pitsilias, anki f’pubblikazzjonijiet relatati mal-gastronomija ta’ Ċipru, pereżempju, tal-Ministeru tal-Agrikoltura, ir-Riżorsi Naturali u l-Ambjent, 2011: Gastronomikos Chartis tis Kyprou (Mappa Kulinarja ta’ Ċipru), Florentia Kithraiotou, 2009: Trofi: aformi schesis (L-Ikel: is-sisien għal relazzjoni)., u F. Evangelatou: Xechasmenes nostimies tou Kypriakou Choriou (It-togħmiet minsija tal-villaġġ Ċiprijott).

Referenza għall-pubblikazzjoni tal-Ispeċifikazzjoni tal-Prodott:

(it-tieni subparagrafu tal-Artikolu 6(1) ta’ dan ir-Regolament)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) ĠU L 343, 14.12.2012, p. 1.